
שלום רב,
הנדון: ארינה מ' (מולדובה) – בקשה להעברה למקלט

הגב' מ' נסחרה לישראל בפעם בראשונה בשנת 2002, בהבטחות שווא כי תועסק בעבודות מלצרות ושטיפת כלים. היא הוברחה דרך גבול מצריים בקבוצה של 20 נשים לערך. מהגבול נלקחה הקבוצה למחסן כלשהו ושם נדרשו הנשים להתפשט ונבחנו על ידי קונים פוטנציאליים. הגב' מ' נקנתה על ידי מר חן מאור, אשר לקח אותה לעבוד במכון ברח' נחלת בנימין 100.
משך כחודש הועסקה מבלי ששולם לה שכר כלשהו, כאשר היא משרתת בין 5 ל-15 לקוחות ביום. לאחר מכן החל חן מאור לשלם לה 5 שקלים ללקוח והסכום עלה עם הזמן עד 30 ₪ ללקוח.
משך שמונה חודשים הועסקה הגב' מ' בזנות במכון זה, עד אשר עלה בידיה להימלט ממנו על ידי קפיצה מן המרפסת.
לפני כחודשיים נעצרה הגב' מ' בידי משטרת ההגירה והועברה למשמורת במתקן מיכ"ל. בעודה שוהה במתקן פגשה במתנדבי ארגון אישה לאישה והביעה בפניהן את נכונותה להעיד כנגד סוחריה. בהמשך לכך הועברה תצהיר של האישה לידי המשטרה. 
עוד בטרם יצרה המשטרה קשר עם  הגב' מ', התקשר אליה אל כלאה מר חן מאור, אשר ידע באורח תמוהה כי היא נמצאת במעצר. חן מאור ציין באוזניי גב' מ', כי הוא עדיין חייב לה 1500$ והציע לה כי בתמורה על כך ש"תהיה ילדה טובה" ותטוס הביתה, הוא ידאג להבאתה לישראל שנית כאדם חופשי.
הגב' מ' הסכימה לדבר והודיע לחוקר המשטרה (מארק) אשר יצר עמה קשר, כי חזרה בה מרצונה להעיד.
באמצע חודש פברואר גורשה הגב' מ' למולדתה. ימים מספר לאחר מכן צלצל אליה אדם מטעם חן מאור והזמינה לבוא למוסקבה לצורך שליחתה לישראל.
בהמשך הוטסה הגב' מ' למצריים והוברחה דרך סיני לישראל. היא נלקחה לדירה בבת ים, ושם פגש בה יוסף מאור ולקח אותה לדירה ברח' העלייה בת"א. יוסף מאור הודיע לגב' מ' כי השקיע כספים בהבאתה לישראל ועל כן תצטרך לעבוד בזנות להשבת השקעתו. חרף מחאותיה וטענותיה כי התחייב להביאה על חשבונו ולשחררה, נעל חן מאור את הגב' מ' בדירה, והחל מעסיק אותה בליווי. נהג מטעמו של חן מאור היה בא, מוציא את הגב' מ' מן הדירה, מסיע אותה ללקוחות ומחזיר אותה לדירה הנעולה.
לאחר כשבועיים עלה בידי הגב' מ' להימלט מידי המלווה שלה בשעה שנלקחה לרכוש בגדים ברחוב הומה. כעבור יומיים נתפסה בידי משטרת ההגירה.
בפגישתי עמה אמש הביעה הגב' מ' רצון עז להעיד כנגד סוחר זה אשר סחר בה פעמיים, הונה אותה, כלא אותה וניצל אותה להפקת רווחים. הגב' מ' אשר אף יצרה קשר עם ארגון אישה לאישה שטיפל בענייניה לפני כחודשיים, בקשה כי אצור קשר עם המשטרה על מנת שתבחן נכונותה לגייסה כעדת תביעה.
בהמשך לאמור, מכיוון ותצהיר לגבי נסיבות הסחר הראשון לישראל כבר הועברו לידי המשטרה לפני כחודשיים, ונוכח העובדה שנסחרה שנית ממש בימים אלו ובידי אותה שרשרת עצמה, מתבקש בזאת כי הגב' מ' תועבר למקלט לקורבנות סחר וכי פרטיה יועברו לידי היחידה החוקרת על מנת שתתוחקר בהקדם לצורך פיתוח תיק סחר.
								
הגב' מ' עצורה בחדר 9 באגף 12 בכלא מעשיהו.

העתק:

